Pandemiya tufayli 2021-yilgi “Oskar” mukofotining taqdirlash marosimida faqat boshlovchi va nomzodlargina ishtirok etadi

2021-yilning 25-aprel kuni bo‘lib o‘tadigan “Oskar” mukofotining 93-taqdirlash marosimi bir vaqtning o‘zida ikki joyda bo‘lib o‘tadi. Bu haqda Amerika kinoakademiyasi rahbari Devid Rubin ma’lum qildi, deb xabar bermoqda Glamour nashri.

Kinoakademiya rahbarining ma’lum qilishicha, taqdirlash marosimi — mashhur Dolby teatri va Los-Anjelesdagi Union Station’da bo‘lib o‘tadi. Bundan tashqari, marosimda faqat boshlovchi va nomzodlar ishtirok etadi.
“Pandemiya aprel oyigacha tugaydi, deb umid qilgan edik, — deydi Devid Rubin. — Boshlovchilar hamda nomzodlarining sog‘lig‘i va xavfsizligi biz uchun muhim, shu sababli bir qator choralar ko‘rishga majbur bo‘ldik”.
Xabarda aytilishicha, tadbir bir vaqtning o‘zida ikkita joyda o‘tkazilishini inobatga olgan holda, marosim ishtirokchilari ijtimoiy masofani ta’minlash uchun ikkiga bo‘linadi. Shuningdek, bu yil nomzodlar uchun tashkil etiladigan an’anaviy nonushta va gubernatorlik bali ham bekor qilingan.
Avvalroq 2020-yilning bahorida Amerika kinematografiya akademiyasi “Oskar” taqdirlash marosimi qoidalari 2021-yilda o‘zgarishini e’lon qilgan edi. Shunday qilib birinchi marta film va premyeralar kinoteatrda emas, balki platformalarda namoyish etiladi. Avvalroq koronavirus pandemiyasi tufayli 2020-yilning iyun oyida tashkilotchilar tomonidan “Oskar—2021” taqdimoti 28-fevraldan 25-aprel sanasiga ko‘chirilgan.